Ħarġa familjari għal ftit mistrieħ u ħin rikreattiv f’bandli ż-Żejtun spiċċat ħażin għal familja minħabba irresponsabbiltà kbira ta’ xi wħud. Omm  li ma xtaqitx tidher fuq it-televiżjoni, qalet li binha ż-żgħir kien qed jilgħab ma’ ħutu akbar minnu meta sabu s-siringa u possibilment tniggeż bil-labra mormija. It-tifel ta’ sena nofs li huwa mifhum li daħħal is-siringa f’ħalqu, se jkollu joqgħod għal sensiela ta’ testijiet tad-demm minħabba li seta’ tniggeż minn labra ta’ siringa li ntremiet fil-bandli ta’ ħdejn il-knisja ta’ San Girgor iż-Żejtun minn persuna jew persuni li allegatament jagħmlu użu mid-droga eroina. Ir-rimi ta’ siringi f’postijiet miftuħa u pubbliċi mhix xi ħaġa ġdida u tiġri f’ħafna lokalitajiet. Sindki ta’ diversi kunsilli lokali qalu li għalkemm issir ħafna sorveljanza u kollaborazzjoni mal-pulizija, għad hawn ħafna li jabbużaw, jarmu s-siringi barra u jiżgiċċaw milli jinqabdu. Id-dipartiment tal-kura primarja jqassam is-siringi b’xejn biex jevita t-tixrid tal-mard. Fl-2013, tqassmu 342,000 siringa mit-tmien ċentri tas-saħħa bil-ħsieb li jkun evitat li persuni li jabbużaw mid-droga juża l-labar ta’ xulxin bil-konsegenza li jistgħu jieħdu mard infettiv. Madankollu meta dawn il-labar jintremew kif ġie ġie qed joħolqu periklu għas-saħħa ta’ persuni oħra li intortament jitniġġzu b’dawn il-labar li jistgħu jkunu infettati. Persuni li tkellmu ma’ tvm.com.mt qal li filwaqt li jifhmu perfettament l-iskop tal-awtortitajiet tas-saħħa li jqassmu s-siringi b’xejn lid-drogati biex jiġi evitat it-tixrid tal-mard, ma jistgħux jifhmu kif s’issa tħalliet tizviluppa sitwazzjoni ta’ irresponsabbiltà li s-siringi jitħallew bl-addoċċ f’postijiet pubbliċi fejn isir l-abbuż tad-droga. Ġenituri li tkellmu magħna saħqu li almenu għandhom jidħlu fis-seħħ regoli kif wieħed jiddisponi mis-siringi użati li jitqiesu skart perikoluż. Fost is-suġġerimenti qalu li l-ewwel pass għandu jkun li biex wieħed jingħata siringa b’xejn għandu jirritorna s-siringa użata u jiddisponi minnha f’kontenituri apposta. Dan jista’ jnaqqas t-tixrid u t-tħallija ta’ siringi milli jintremew ħażin b’periklu għas-saħħa.